བཅུ་པར་དབང་བསྐུར། དྲུག་པར་སྤྱོད་པ། དགུ་པར་སྐྱེ་མཆེད༑ བདུན་པར་ངག་གི་བརྡ་ལ་སོགས་པ་ཁ་སྐོང་བའི་
ཕྱིར་དུ་ལེའུ་འདི་གསུངས་སོ། ལེའུ་སྔ་ཕྱིའི་འབྲེལ་ནི། ལེའུ་གཉིས་པར་རིམ་གཉིས་དང་ཕྱག་རྒྱའི་དངོས་གྲུབ་སྒྲུབ་
ཚུལ་གསུངས་པ་དེ་ལ་སྔོན་དུ་སྨིན་བྱེད་ཀྱི་དབང་དང་ཁྱད་པར་དབང་གསུམ་པ་དང་། དེའི་ཡེ་ཤེས་རྟོགས་པར་བྱེད་
པ་ལ་དགའ་བ་དང་སྐད་ཅིག་མའི་དབྱེ་བ་ལ་སོགས་པ་རྟོགས་དགོས་པས། དེ་དག་སྟོན་པའི་ལེའུ་འདི་འཆད་པར་
འབྲེལ་ལོ། ལེའུའི་མངོན་རྟོགས་ནི། ལམ་སྨིན་བྱེད་དབང་བཞི་དང་གྲོལ་བྱེད་རིམ་པ་གཉིས་དང་གྲོགས་དམ་ཚིག་
དང་སྤྱོད་པ་ཐམས་ཅད་དང་འབྲེལ་ལོ། གཉིས་པ་ལ། མཚམས་སྦྱར་བ་དང་། གཞུང་དངོས་གཞི་གཉིས་ཀྱི། དང་
པོ་ནི། དེ་ནས་རྡོ་རྗེ་ཅན་གྱིས་རྣལ་འབྱོར་མ་རྣམས་ལ། རྒྱུད་ཐམས་ཅད་ཀྱི་གླེང་གཞི་ཞེས་བྱ་བའི་ཐབས་བཀའ་
སྩལ་པ། སྡོམ་པ་དང་ནི་དབང་དང་ཡང་། དེ་བཞིན་དགོངས་པའི་སྐད་ཉིད་དང་། དགའ་དང་སྐད་ཅིག་དབྱེ་བ་དང་།
གཞན་ཡང་བཟའ་བ་ལ་སོགས་པ། ཞེས་པ་སྟེ། ལེའུ་གཉིས་པ་གསུངས་པའི་རྗེས་དེ་ནས་རྡོ་རྗེ་ཅན་གྱིས་ཏེ་སྟོན་
པ་ཀྱེའི་རྡོ་རྗེས་བདག་མེད་མ་ལ་སོགས་པའི་རྣལ་འབྱོར་མ་རྣམས་ལ་ཐབས་ཤེས་ཀྱི་རྒྱུད་ཐམས་ཅད་ཀྱི་གླེང་གཞི་
ཞེས་བྱ་བ་རྒྱུད་དོན་རྟོགས་པར་བྱེད་པའི་ཐབས་བཀའ་སྩལ་པ་ནི། གང་ཞེ་ན་ཨེ་ཝཾ་གིས་བསྡུས་པའི་སྡོམ་པ་དང་
ནི་དེ་ཤེས་པར་བྱེད་པའི་ཐབས་དབང་དང་ཡང་དེ་བཞིན་དུ་དགོངས་ཏེ་གསུངས་པའི་བརྡ་སྐད་ཉིད་དང་དགའ་བ་བཞི་
དང་སྐད་ཅིག་མ་བཞིའི་དབྱེ་བ་དང་། གཞན་ཡང་སྤྱོད་པ་དང་སྐྱེ་མཆེད་ཀྱི་དག་པ་དང་།